作者:韓愈
標題:喜雪獻裴尚書
內容:宿雲寒不卷，春雪墮如簁。騁巧先投隙，潛光半入池。喜深將策試，驚密仰簷窺。自下何曾汙，增高未覺危。比心明可燭，拂面愛還吹。妒舞時飄袖，欺梅並壓枝。地空迷界限，砌滿接高卑。浩蕩乾坤合，霏微物象移。為祥矜大熟，布澤荷平施。已分年華晚，猶憐曙色隨。氣嚴當酒換，灑急聽窗知。照曜臨初日，玲瓏滴晚澌。聚庭看嶽聳，掃路見雲披。陣勢魚麗遠，書文鳥篆奇。縱歡羅豔黠，列賀擁熊螭。履敝行偏冷，門扃臥更羸。悲嘶聞病馬，浪走信嬌兒。灶靜愁煙絕，絲繁念鬢衰。擬鹽吟舊句，授簡慕前規。捧贈同燕石，多慚失所宜。